João Moutinho

João Filipe Iria Santos Moutinho (sündinud 8. detsembril 1986 Barreiros) on Portugali jalgpallur, kes mängib poolkaitsjana Premier League'i klubis Wolverhampton Wanderers ja Portugali jalgpallikoondises.

Ta alustas klubikarjääri Lissaboni Sportingus, millega liitus 2000. aastal. Klubi põhimeeskonda jõudis ta hooajal 2004–05. Kokku mängis ta Sportingu meeskonnaga Portugali kõrgliigas kuus hooaega. 2005. aastal valiti ta Sportingu aasta mängijaks.

2010. aastal liitus ta teise Portugali suurklubi, FC Portoga. Kõigil kolmel hooajal, mil ta Portos mängis, tuli ta klubiga Portugali meistriks. 2010–11 võideti lisaks UEFA Euroopa Liiga. Hooajal 2012–13 valiti ta Porto hooaja parimaks mängijaks.

2013. aasta mais sõlmis ta lepingu Prantsusmaa kõrgliiga klubiga AS Monaco. Hooajal 2016–17 tuli ta Monacoga Prantsusmaa meistriks. Monaco mängis ta kokku viis hooaega.

2018. aasta juulis liitus Moutinho äsja Inglismaa kõrgliigasse tõusnud Wolverhampton Wanderersiga, kellega sõlmis kaheaastase lepingu. Üleminekusumma oli umbes viis miljonit naelsterlingit. 2019. aastal valiti ta Wolverhampton Wanderersi aasta mängijaks.

Portugali jalgpallikoondises tegi Moutinho debüüdi 17. augustil 2005 sõprusmängus Egiptuse vastu. Koondisekarjääri esimese värava lõi ta 31. mail 2008 sõprusmängus Gruusia vastu. 2016. aastal tuli ta Portugali koondisega Euroopa meistriks. Ta on kuulunud Portugali koondisse veel kahtedel Euroopa meistrivõistlustel ja kahtedel maailmameistrivõistlustel.

Saavutused 
Sporting
Taça de Portugal: 2006–07, 2007–08
Supertaça Cândido de Oliveira: 2007, 2008
UEFA karikas: Teine koht 2004–05
Taça da Liga: Teine koht 2007–08, 2008–09
Porto
Primeira Liga: 2010–11, 2011–12, 2012–13
Taça de Portugal: 2010–11
Supertaça Cândido de Oliveira: 2010, 2011, 2012
UEFA Euroopa Liiga: 2010–11
UEFA Superkarikas: Teine koht 2011
Taça da Liga: Teine koht 2012–13
Monaco
Ligue 1: 2016–17
Coupe de la Ligue: Teised kohad 2016–17, 2017–18

Välislingid 

Portugali jalgpallurid
Lissaboni Sportingu jalgpallurid
FC Porto mängijad
AS Monaco FC jalgpallurid
Wolverhampton Wanderers FC mängijad
Primeira Liga mängijad
Ligue 1 mängijad
Premier League'i mängijad
Sündinud 1986